31990R1014
L 105/9
JURNALUL OFÍCIAL AL UNIUNII EUROPENE
REGULAMENTUL (CEE) NR. 1014/90 AL COMISIEI
din 24 aprilie 1990
de stabilire a normelor de aplicare privind definirea, descrierea și prezentarea băuturilor spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1576/89 al Consiliului din 29 mai 1989 privind normele generale cu privire la definirea, desemnarea și prezentarea băuturilor spirtoase (1), în special articolul 1 alineatul (4) litera (f) punctul 1 litera (a), litera g), litera (i) punctul 1 litera (d), litera (i) punctul 2, litera (l) punctul 1, litera (i) punctul 1 litera (b) și litera (r) punctul 1),
întrucât trebuie să se adopte regulile de aplicare a dispozițiilor Regulamentului (CEE) nr. 1576/89, respectiv precizări indispensabile și reguli suplimentare pentru principiile enunțate în regulamentul menționat anterior;
întrucât pentru stabilirea acestor precizări și reguli suplimentare trebuie să se ia în considerare în primul rând criteriile folosite la adoptarea Regulamentului (CEE) nr. 1576/89; întrucât se recomandă să se țină cont de tradițiile și obiceiurile prezente în diferite regiuni ale Comunității, în măsura în care acestea sunt compatibile cu o piață unică; întrucât un alt criteriu trebuie să fie preocuparea de a evita posibilitatea unei confuzii privind mențiunile care apar pe etichete și de a garanta consumatorului informații cât mai clare și mai precise prin etichetare;
întrucât prezentul regulament este aplicabil fără a aduce atingere dispozițiilor tranzitorii prevăzute în Regulamentul (CEE) nr. 3773/89 al Comisiei din 14 decembrie 1989 privind adoptarea măsurilor tranzitorii privind băuturile spirtoase (2);
întrucât măsurile prevăzute de prezentul regulament sunt în conformitate cu avizul comitetului pentru băuturi spirtoase,
ADOPTĂ PREZENTUL REGULAMENT:
Articolul 1
Pentru aplicarea dispozițiilor articolului 1 alineatul (4) litera (f) punctul 1 litera (a) din Regulamentul (CEE) nr. 1576/89, cantitatea de drojdii care poate fi adăugată tescovinei de struguri în vederea fabricării de rachiu de tescovină de struguri este de cel mult 25 kg de drojdii la 100 kg de tescovină de struguri utilizată. Cantitatea de alcool obținută din drojdii nu trebuie să depășească 35 % din cantitatea totală de alcool din produsul finit.
Articolul 2
Pentru aplicarea dispozițiilor articolului 1 alineatul (4) litera (g) din Regulamentul (CEE) nr. 1576/89, rachiul de marc de fructe este băutura spirtoasă obținută exclusiv prin fermentarea și distilarea, la cel puțin 86 % vol., a marcului de fructe, cu excepția strugurilor. Redistilarea la aceeași tărie alcoolică este autorizată.
Conținutul minim în substanțe volatile este de 200 grame pe hectolitru de alcool la 100 % vol.
Conținutul maxim în alcool metilic este de 1 500 grame pe hectolitru de alcool la 100 % vol.
Conținutul maxim în acid cianhidric este de 10 grame pe hectolitru de alcool de 100 % vol., în cazul rachiurilor de marc de fructe cu sâmburi.
Denumirea comercială a acestor produse este de „rachiu de marc de” urmat de numele fructului respectiv. Dacă se utilizează mai multe marcuri din fructe diferite, denumirea comercială este de „rachiu de marc de fructe”.
Articolul 3
Pentru aplicarea dispozițiilor articolului 1 alineatul (4) litera (i) punctul 1 litera (d) din Regulamentul (CEE) nr. 1576/89, denumirea de „rachiu de” urmată de numele fructului poate fi înlocuită cu numele fructului numai în următoarele cazuri:
-
corcodușe (Prunus domestica L. var. syriaca);
-
prune (Prunus domestica L.);
-
prune brumării (Prunus domestica L.);
-
arbutus (Arbutus unedo L.);
-
mere Golden delicios.
Dacă există riscul ca una dintre aceste denumiri să nu fie ușor înțeleasă de consumatorul final, pe etichetă trebuie să apară cuvântul „rachiu”, eventual însoțit de o explicație.
Articolul 4
Băuturile spirtoase menționate la articolul 1 alineatul (4) lit. i) punctul 2) din Regulamentul (CEE) nr. 1576/89 pot primi denumirea de „rachiu de” urmată de numele fructului dacă pe etichetă apare mențiunea suplimentară „obținut prin macerare și distilare”.
Alineatul (1) vizează băuturile spirtoase obținute din următoarele fructe:
-
mure (Rubus fruticosus L.);
-
căpșune (Fragaria L.);
-
afine (Vaccinium myrtillus L.);
-
zmeură (Rubus idaeus L.);
-
coacăze (Ribes vulgare Lam.);
-
porumbe (Prunus spinosa L.);
-
scorușe (Sorbus domestica L.);
-
scorușe (Sorbus domestica L.);
-
ilex (Ilex cassine L.);
-
sorb (Sorbus torminalis L.);
-
soc (Sambucus nigra L.);
-
măceșe (Rosa canina L.);
-
coacăze negre (Ribes nigrum L.).
Articolul 5
Pentru aplicarea dispozițiilor articolului 1 alineatul (4) litera (i) punctul 1 din Regulamentul (CEE) nr. 1576/89, cantitatea de fructe utilizată este de cel puțin 5 kg pentru 20 litri de alcool 100 % vol. utilizat.
Articolul 6
(1) Derogările menționate la articolul 1 alineatul (4) litera (i) punctul 1 litera (b) din Regulamentul (CEE) nr. 1576/89 privesc conținutul maxim în alcool metilic al rachiurilor de fructe care este mărit la 1 500 grame pe hectolitru de alcool 100 % vol. în cazul rachiurilor obținute de producătorii particulari de fructe în distilerii ale căror producție anuală totală de rachiu nu depășește 500 hectolitri de alcool 100 % vol. pe an, din fructele următoare:
-
prune (Prunus domestica L.),
-
corcodușe (Prunus domestica L. var syriaca),
-
prune brumării (Prunus domestica L.),
-
mere (Malus domestica Borkh.),
-
arbutus (Arbutus unedo L.).
(2) Alineatul (1) se aplică, până la data de 31 decembrie 1992, inclusiv rachiurilor de pere (Pyrus Comunis), fără limite impuse în privința producției anuale a distileriilor.
Articolul 7
Pentru aplicarea dispozițiilor articolului 1 alineatul (4) litera (r) punctul 1 din Regulamentul (CEE) nr. 1576/89, conținutul minim de zahăr de 100 grame pe litru se reduce după cum urmează:
-
80 grame la litru pentru lichiorurile de gențiană preparate exclusiv din gențiană, ca substanță aromată unică;
-
70 grame la litru pentru lichiorurile de cireșe, unde alcoolul etilic este constituit exclusiv din rachiu de cireșe.
Articolul 8
Prezentul regulament intră în vigoare la data de 1 mai 1990.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 aprilie 1990.